ସୂଚନା ଓ ପ୍ରସାରଣ ମନ୍ତ୍ରଣାଳୟ
ଭାରତୀୟ କାହାଣୀ ବିଶ୍ବର ଦର୍ଶକଙ୍କ ମନ ଓ ମସ୍ତିଷ୍କ ଉପରେ ପ୍ରଭାବ ବିସ୍ତାର କରିଛି : କେନ୍ଦ୍ର ମନ୍ତ୍ରୀ ଶ୍ରୀ ଅନୁରାଗ ଠାକୁର
ଭାରତରେ ନିଜସ୍ବ ଓଟିଟି ପ୍ରତିଷ୍ଠା ଲାଗି ପ୍ରସାରକ ଓ ଟେଲିକମ୍ୟୁନିକେସନ୍ସ କମ୍ପାନୀଗୁଡ଼ିକ ମଧ୍ୟରେ ପ୍ରତିଦ୍ବନ୍ଦ୍ବିତା ଦେଖିବାକୁ ମିଳିଛି
ସାରା ବିଶ୍ବରୁ ସହ-ପ୍ରଯୋଜନା ସହଭାଗିତାକୁ ତ୍ବରାନ୍ବିତ କରିବା ଲାଗି ସବୁ ପଦକ୍ଷେପ ଗ୍ରହଣ କରାଯିବ : ଶ୍ରୀ ଠାକୁର
ଆସନ୍ତା ୫ ବର୍ଷ ମଧ୍ୟରେ ଉନ୍ନତ ମାନର କାହାଣୀ ପ୍ରଯୋଜନା କରୁଥିବା ରାଷ୍ଟ୍ର ମଧ୍ୟରେ ଭାରତ ପରିଗଣିତ ହେବ
ସରକାରଙ୍କ ନୀତି କାରଣରୁ ୨୦୨୫ ସୁଦ୍ଧା ମିଡିଆ ଓ ମନୋରଞ୍ଜନ ଜଗତରେ କାରବାର ୫୩ ବିଲିୟନ ଡଲାରକୁ ବୃଦ୍ଧି ପାଇବ
ଭାରତର ବିଶ୍ବର ସର୍ବବୃହତ ପ୍ରଭାବଶାଳୀ ଅର୍ଥବ୍ୟବସ୍ଥା ହେବାକୁ ଯାଉଛି : ଶ୍ରୀ ଶେଖର କପୁର
‘‘ହେ ପ୍ରୀତ୍ ଜହାଁ କୀ ରୀତ୍ ସଦା, ମେ ଗୀତ୍ ୱାହାଁ କା ଗାତା ହୁଁ, ଭାରତ କା ରେହନେ ୱାଲା ହୁଁ ଭାରତ୍ କି ବାତ୍ ସୁନାତା ହୁଁ (ଯେଉଁଠି ଭଲ ପାଇବାର ପରମ୍ପରା ରହିଛି, ମୁଁ ସେଠାକାର ଗୀତ ଗାଉଛି, ମୁଁ ଭାରତବାସୀ, ଭାରତର କଥା କହୁଛି ।’’ ଏହି ଉକ୍ତି ସହିତ କେନ୍ଦ୍ର ସୂଚନା ଓ ପ୍ରସାରଣ ମନ୍ତ୍ରୀ ଶ୍ରୀ ଅନୁରାଗ ସିଂ ଠାକୁର କାନ୍ସ ଚଳଚ୍ଚିତ୍ର ମହୋତ୍ସବ ପରିସରରେ ପ୍ରସିଦ୍ଧ ପାସେଲ ଡେସ ମହୋତ୍ସବରେ ଅନୁଷ୍ଠିତ ଭାରତୀୟ ଫୋରମକୁ ସମ୍ବୋଧିତ କରିଛନ୍ତି । ୬ହଜାର ବର୍ଷ ପୁରୁଣା ସଂସ୍କୃତି ଓ ୧୩୦ କୋଟି ଲୋକଙ୍କ ପ୍ରତିନିଧିତ୍ବ କରୁଥିବା କେନ୍ଦ୍ର ମନ୍ତ୍ରୀ ଏଠାରେ ଦୀକ୍ଷାନ୍ତ ଭାଷଣ ଦେଇଥିଲେ । ତାଙ୍କ ଭାଷଣକୁ ବିଦେଶୀ ଚଳଚ୍ଚିତ୍ର ନିର୍ମାତା, ସାମ୍ବାଦିକ, ପ୍ରତିନିଧିମାନେ ଶୁଣିଥିଲେ । ଏହି କାର୍ଯ୍ୟକ୍ରମକୁ ବାଣୀ ତ୍ରିପାଠୀ ପରିଚାଳନା କରିଥିବା ବେଳେ ସୂଚନା ଓ ପ୍ରସାରଣ ମନ୍ତ୍ରଣାଳୟର ସଚିବ ଶ୍ରୀ ଅପୂର୍ବ ଚନ୍ଦ୍ର, ଗୀତିକାର ଶ୍ରୀ ପ୍ରସୂନ ଯୋଶୀ, ଅଭିନେତା ଆର. ମାଧବନ, ନିର୍ଦ୍ଦେଶକ ଶେଖର କପୁରଙ୍କ ସମେତ ହଲିଉଡ ରିପୋର୍ଟରର ସମ୍ପାଦକ ସ୍କଟ୍ ରକ୍ସବରୋ, ପ୍ରଯୋଜକ ଫିଲିପ ଆଭରିଲ ପ୍ରମୁଖ ଉପସ୍ଥିତ ଥିଲେ ।
ଏହି ଅବସରରେ କେନ୍ଦ୍ର ମନ୍ତ୍ରୀ କହିଥିଲେ ଯେ ବହୁ ବର୍ଷ ଧରି କାନ୍ସ ଚଳଚ୍ଚିତ୍ର ମହୋତ୍ସବ ଭାରତ-ଫ୍ରାନ୍ସ ସମ୍ପର୍କକୁ ସୁଦୃଢ଼ କରିବାରେ ପ୍ରମୁଖ ଭୂମିକା ନିର୍ବାହ କରିଛି । ଭାରତୀୟ କାହାଣୀ ବିଶ୍ବର ଦର୍ଶକଙ୍କ ମନ ଓ ମସ୍ତିଷ୍କ ଉପରେ ପ୍ରଭାବ ବିସ୍ତାର କରିଛି ବୋଲି ମନ୍ତ୍ରୀ କହିଥିଲେ । ୧୯୪୬ରେ ଚେତନ ଆନନ୍ଦଙ୍କ ଚଳଚ୍ଚିତ୍ର ‘ନିଚ୍ଚା ନଗର’ ଏବଂ ଏହାର ଏକ ଦଶନ୍ଧି ପରେ ୧୯୫୬ରେ ସତ୍ୟଜିତ୍ ରାଏଙ୍କ ଚଳଚ୍ଚିତ୍ର ‘ପାଥେର ପାଞ୍ଚାଲି’ ପାଲମ୍ ଡି ଓର୍ ପୁରସ୍କାର ଜିତିଥିବା ମନ୍ତ୍ରୀ ଶ୍ରୀ ଠାକୁର ଉଲ୍ଲେଖ କରିଥିଲେ । ବର୍ତ୍ତମାନ ଭାରତୀୟ ଚଳଚ୍ଚିତ୍ରର ଉତ୍କର୍ଷତା ଭାରତକୁ ‘ବିଶ୍ବର ଏକ କାହାଣୀ କେନ୍ଦ୍ର’ ବା କଣ୍ଟେଣ୍ଟ ହବ୍ରେ ପରିଣତ କରିବାକୁ ଯାଉଛି ।
ଭାରତର ବର୍ତ୍ତମାନର ସ୍ଥିତି ବିଷୟରେ ଉଲ୍ଲେଖ କରି କେନ୍ଦ୍ର ମନ୍ତ୍ରୀ କହିଥିଲେ ଯେ ଭାରତ ନିକଟରେ ବିଶ୍ବ ଦର୍ଶକଙ୍କ ପାଇଁ ଅନେକ କିଛି ରହିଛି । ଚଳଚ୍ଚିତ୍ର ଉତ୍କର୍ଷତା, ପ୍ରଯୁକ୍ତିର ଶକ୍ତି, ସମୃଦ୍ଧ ସଂସ୍କୃତି ଏବଂ କାହାଣୀ କହିବାର ଏକ ଉଜ୍ଜ୍ବଳ ପରମ୍ପରା ଭାରତ ନିକଟରେ ରହିଛି । କାନ୍ସରେ ଭାରତୀୟ ଷ୍ଟାର୍ଟଅପ୍ସର ଉପସ୍ଥିତି ବିଷୟରେ ମନ୍ତ୍ରୀ ସୂଚନା ଦେଇଥିଲେ । ସେ କହିଥିଲେ ଯେ ମିଡିଆ ଓ ମନୋରଞ୍ଜନ କ୍ଷେତ୍ରର ଏହି ଷ୍ଟାର୍ଟଅପ୍ଗୁଡ଼ିକ ସେମାନଙ୍କର ପ୍ରଯୁକ୍ତି ଶକ୍ତି ପ୍ରଦର୍ଶିତ କରିବେ । ଏଥିରେ ଏଭିଜିସି ଦୁନିଆର ଶ୍ରେଷ୍ଠ ଦିଗ ପ୍ରଦର୍ଶିତ ହେବ । ଆନିମେସନ ପେସାଦାରମାନଙ୍କର ଏକ ଦୃଢ଼ ପ୍ରତିନିଧି ଦଳ ଏଥିରେ ସାମିଲ ରହିଛନ୍ତି ।
ଚଳଚ୍ଚିତ୍ର ସହ ପ୍ରଯୋଜନା, ଶୁଟିଂ ଏବଂ ଚଳଚ୍ଚିତ୍ର ନିର୍ମାଣ ପାଇଁ ଅନ୍ୟାନ୍ୟ ସୁବିଧା ଯୋଗାଇ ଦେବା ଦିଗରେ ଗତ ଆଠ ବର୍ଷ ମଧ୍ୟରେ ଭାରତରେ କେନ୍ଦ୍ର ଓ ରାଜ୍ୟ ସରକାରମାନେ ମିଶି ବିଭିନ୍ନ ପଦକ୍ଷେପ ନେଇଥିବା ସମ୍ପର୍କରେ କେନ୍ଦ୍ର ମନ୍ତ୍ରୀ ସୂଚନା ଦେଇଥିଲେ । ସେ କହିଥିଲେ ଯେ, ୨୦୨୫ ସୁଦ୍ଧା ଭାରତର ମିଡିଆ ଓ ମନୋରଞ୍ଜନ କ୍ଷେତ୍ରରେ କାରବାର ୫୩ ବିଲିୟନ ଆମେରିକୀୟ ଡଲାରରେ ପହଞ୍ଚିବ ବୋଲି ଆଶା କରାଯାଉଛି ।
ଏ ଦିଗରେ ଏକ ପଦକ୍ଷେପ ସ୍ବରୂପ ଭାରତ ସରକାର ଅଡିଓ ଭିଜୁଆଲ ସେବା କ୍ଷେତ୍ରକୁ ୧୨ଟି ଚାମ୍ପିଅନ ସର୍ଭିସ୍ କ୍ଷେତ୍ର ମଧ୍ୟରୁ ଅନ୍ୟତମ ଭାବେ ମାନ୍ୟତା ଦେଇଛନ୍ତି ଏବଂ ନିକଟରେ ବିଶେଷଜ୍ଞମାନଙ୍କୁ ନେଇ ଏକ ଏଭିଜିସି ଟାସ୍କ ଫୋର୍ସ ଗଠନ କରିଛନ୍ତି ।
ଭାରତରେ ମନୋରଞ୍ଜନ ଓ ମିଡିଆ କ୍ଷେତ୍ରରେ ଅପାର ସମ୍ଭାବନା ରହିଥିବା ଶ୍ରୀ ଠାକୁର କହିଥିଲେ । ଗୋଟିଏ ପଟେ ଆର୍ଟିଫିସିଆଲ ଇଣ୍ଟେଲିଜେନ୍ସ, ଭର୍ଚୁଆଲ ରିଅଲିଟୀ, ମେଟାଭର୍ସ ଭଳି ଇମର୍ସିଭ ଟେକ୍ନୋଲୋଜି ସହିତ ଭାରତର କୁଶଳୀ ଆଇଟି କର୍ମଶକ୍ତି ରହିଥିବା ବେଳେ ଭାରତରେ ଓଟିଟି ମାର୍କେଟ୍ ୨୦୨୪ ସୁଦ୍ଧା ବାର୍ଷିକ ପ୍ରାୟ ୨୧% ହାରରେ ବଢ଼ିବାର ସମ୍ଭାବନା ରହିଛି ।
ସାରା ବିଶ୍ବରୁ ସହ-ପ୍ରଯୋଜନା ସହଭାଗିତାକୁ ତ୍ବରାନ୍ବିତ କରିବା ଲାଗି ସବୁ ପଦକ୍ଷେପ ଗ୍ରହଣ କରାଯିବ ବୋଲି ଶ୍ରୀ ଠାକୁର ଆଶ୍ବାସନା ଦେଇଥିଲେ । ଭାରତକୁ ବିଶ୍ବର ପ୍ରମୁଖ କଣ୍ଟେଣ୍ଟ ହବ୍ରେ ପରିଣତ କରିବା ଲାଗି ସବୁ ପ୍ରକାର ପଦକ୍ଷେପ ଗ୍ରହଣ କରାଯିବ । ଆସନ୍ତା ୫ ବର୍ଷ ମଧ୍ୟରେ ଉନ୍ନତ ମାନର କାହାଣୀ ପ୍ରଯୋଜନା କରୁଥିବା ରାଷ୍ଟ୍ର ମଧ୍ୟରେ ଭାରତ ପରିଗଣିତ ହେବ ବୋଲି ଶ୍ରୀ ଠାକୁର କହିଥିଲେ ।
ଏହି ଅବସରରେ ନିର୍ମାତା ତଥା ନିର୍ଦ୍ଦେଶକ ଶେଖର କପୁର କହିଥିଲେ ଯେ, ଭାରତର ବିଶ୍ବର ସର୍ବବୃହତ ପ୍ରଭାବଶାଳୀ ଅର୍ଥବ୍ୟବସ୍ଥା ହେବାକୁ ଯାଉଛି ଏବଂ ଯୁବ ଚଳଚ୍ଚିତ୍ର ନିର୍ମାତାମାନେ ଖୁବ୍ଶୀଘ୍ର ଚଳଚ୍ଚିତ୍ରର ନୂଆ ପରିଭାଷା ନିର୍ଦ୍ଧାରଣ କରିବେ ।
ଭାରତରେ ଅସୀମିତ ସ୍ବପ୍ନ ରହିଛି, ଏସବୁ ଆହୁରି ବଡ଼ ରୂପରେ ଉଭା ହେବାର ସମୟ ଆସିଛି ବୋଲି ପ୍ରସୂନ ଯୋଶୀ କହିଥିଲେ ।
ଏହି ଅବସରରେ ସଚିବ ଶ୍ରୀ ଅପୂର୍ବ ଚନ୍ଦ୍ର କହିଥିଲେ ଯେ ଲଞ୍ଚ ବକ୍ସ, ମିଷ୍ଟର ଏଣ୍ଡ ମିସେସ ଆୟାର ଓ ରକେଟ୍ରୀ ଭଳି ଚଳଚ୍ଚିତ୍ରର କାହାଣୀ ଭାରତୀୟ ହୋଇଥିଲେ ବି ବିଶ୍ବ ଦର୍ଶକଙ୍କୁ ଧରି ରଖିବାର କ୍ଷମତା ଏଥିରେ ରହିଛି ।
ଅଭିନେତା ତଥା ନିର୍ମାତା ନିର୍ଦ୍ଦେଶକ ଆର ମାଧବନ କହିଥିଲେ ଯେ ବିଜ୍ଞାନ ଓ ପ୍ରଯୁକ୍ତି କ୍ଷେତ୍ରରେ ଚଳଚ୍ଚିତ୍ର ନିର୍ମାଣ ପାଇଁ ଭାରତରେ ଅନେକ ସୁଯୋଗ ରହିଛି । ଆର୍ଯ୍ୟଭଟ୍ଟଙ୍କ ଠାରୁ ଆରମ୍ଭ କରି ସୁନ୍ଦର ପିଚାଇଙ୍କ ପର୍ଯ୍ୟନ୍ତ ଭାରତରେ ଅନେକ ଅଦ୍ଭୂତ କାହାଣୀ ରହିଛି ଯାହାକି ବିଶ୍ବର ଯୁବପିଢ଼ିଙ୍କ ଆଶାଆକାଂକ୍ଷା ସହ ଯୋଡ଼ି ହୋଇପାରିବ ।